लाइमोनानो गाबोननि नोगोरारि। जा जायगायाव लाइमोनफोरा साग्रिद बे जायगायाव जेबो समाज बेरेखा खामानि मावनो एबा जानो हाया। जि हारियाव लाइमोनफोरा साग्रिद बि हारिया जेथिंबो दावगानाय । लाइमोनफोरा लोरबां जायोब्ला बि हारिखौ लोरबां बुंनांगोन। लाइमोनफोरा फरायनाय, मावनाय-दांनायफोराव जेथिंबो आखा-फाखा जानांगौ। नाथाय थांनाय मार्स दाननिफ्राय हादराव क’रना जिउसानि गिख्रंथाव साग्लोबसारनायनि थाखाय हादरनि गोबां लाइमोनफोरनि फरायनाय- खामानिफोरा थाद’नो गोनां जानायाव हादराव साननो गोनां जादों। बे लकदाउननि समाव गोबां लाइमोनफोरा नआव जनानै थायाखै। नुनायाव जायफोर लाइमोना जा आयदायाव गोरों बि आयदानि माखासे आखायनि खामानि मावदों। जाखांफुनाय माखासे लाइमोनफोरनि गेजेराव समाजाव सोलिबाय थानाय गाज्रि आखुफोरखौ मोजां खामानि मावनानै फोजोबस्रांनो नाजानाय नुनो मोनो । दानि लाइमोनफोरा गुबुननि सायाव सोनारनाय नुनो मोना । गाव जा हायो नांथाबनानै जाफुंहार खालामनो नाजायानो बिसोरनि खामानि बादि जानाय नुयो। जायनि थाखाय आथिखालनि लाइमोनफोरा खम बैसोयावनो फरायनायखौ फोजोबनानै गोबां गोजौ थाखोयाव खामानि मावहैदों। दिनै बिगियाननि जुग । बे बिगियाननि जुगाव बिगियानजों समान-समान खारनो नाजानाया आथिखाल लाइमोनफोरनि बादायारि जानानै फैदों । बादायारि मुगायाव लाइमोन जिउआनो बयनिख्रुइबो साबसिन बुंनो हायो। सोलोंथायजों लोगोसे गियान आरिमु बायदि- बायदि बिथिङाव लाइमोनफोरा गोगगो गियान आरो गुन गोनां सोलोंथाइ लानानै गोजौ थाखोनि सोलोंथाइ लानानै गावबा-गावनि आथिङाव गसंथानो थाखाय थांखि लानांगौ। आथिखालाव गोबां लाइमोनफोरखौ गोजौ थाखोनि सोलोंथाइ लानानै सोरखारि साख्रियावल’ गोसो होयालासे गावबा- गावनि रों-मोनदांथि आरो रोंगौथिजों गोनोखोयारि आदब थाखोनि दिहुनथायफोरखौ नोजोर बोदों। बिनिनो दिनथि महरै थांनाय बावैसो सान सिगां कक्राझार जिल्लानि सक्ति आस्रम हालामनि सासे लाइमोना गोजौ थाखोनि सोलोंथाइ लानानै गावनि मोन्दांथिजों गोजौआव बिरग्रा ड्रन दिहुननो नाजानाया मख’जाथाव। आरो ओनसोल नाङैनो मोनसे देरगाखांथाव जानानै फैदों । नाथाय खायसे लाइमोनफोरा गावनि जिउखौ जौ, फेग्रा मुवाफोरजों नांथाबनानै थानानै लोरबां खालामनायबो नुनो मोनदों। बिदि लाइमोनफोरनि थाखाय हादराव मोनसे गानो रोङै केनसार बेराम बादि जादों। बिदि साफा-सानै गाज्रि लामायाव थांहांनाय लाइमोनफोरखौ रागा जोङाबालानो अननायनि गोहोजों मोजां खालामनो नाजानो नांगौ। बि थिग दि लाइमोनफोरा गाज्रि जायो खामानि गोयैनि थाखाय। बिनिखायनो जायगायावनो खामानि मावनो मोनोब्ला लाइमोनफोरा गाज्रि जानायखौ एसे होबथानो हागोन होननानै सानजायो।